[image: Stema 2002 c]
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin

 
Tiranë më, 22.05.2015				       	             Dokument parlamentar


RAPORT
PËR PROJEKTLIGJIN PËR INVESTIMET STRATEGJIKE NË REPUBLIKËN E SHQIPËRISË

Komisioni për Veprimtaritë Prodhuese, Tregtinë dhe Mjedisin, në cilësinë e komisionit për dhënie mendimi, shqyrtoi projektligjin “Për investimet strategjike në Republikën e Shqipërisë”, në mbledhjen e datës 22 maj 2015. 

Të ftuar në komision për të prezantuar projektligjin dhe për të dhënë shpjegime për pyetjet e deputetëve ishin të pranishëm përfaqësues të Ministrisë së Zhvillimit Ekonomik, Turizmit, Tregtisë dhe Sipërmarrjes.

Nëpërmjet këtij projektligji përcaktohen procedurat dhe rregullat administrative, lehtësuese apo përshpejtuese, në funksion të arritjes së qëllimit kryesor për nxitjen dhe tërheqjen e investimeve publike, private, vendase dhe të huaja, në sektorët e ekonomisë të identifikuar prej këtij projektligji si sektorë strategjikë nëpërmjet lehtësimit të barrierave penguese të deritanishme, si burokracia e tepërt, mungesa e transparencës apo kompleksiteti i legjislacionit, të cilat kanë frenuar dhe vonuar investimet në Republikën e Shqipërisë.

Ky ligj do të zbatohet për të gjitha investimet strategjike, që përzgjidhen si të tilla në bazë të kritereve dhe sipas procedurave të përcaktuara në të dhe në ata sektorë ekonomikë të përcaktuar shprehimisht nga ky ligj si sektorë të investimeve strategjike nëpërmjet stimulimit të investimeve strategjike, duke mobilizuar kapital financiar në mbështetje të zhvillimit të veprimtarive prodhuese sipas sektorëve të përcaktuar në dispozitat e këtij projektligji.

Ky projektligj përcakton se investimet strategjike janë investimet private, publike ose publike-private në sektorët e energjisë dhe minierave, transportit, telekomunikacionit, infrastrukturës dhe mbetjeve urbane, turizmit, bujqësisë dhe peshkimit, zonave ekonomike dhe zonave me përparësi turizmin, të cilat kanë impakt në ekonominë kombëtare dhe që kryhen nga persona juridikë vendas, të huaj, ose në formën e bashkëpunimit ndërmjet personave juridikë, vendas dhe të huaj.

Gjithashtu, ky ligj zbatohet edhe për ato investime strategjike, për të cilat është nënshkruar një kontratë para hyrjes në fuqi të këtij ligji dhe që klasifikohen investime strategjike në kuptim të këtij ligji, me qëllim realizimin dhe konkretizimin e tyre.

Për zbatimin e këtij projektligji ngarkohen Ministria e Zhvillimit Ekonomik, Turizmit, Tregtisë dhe Sipërmarrjes, AIDA, Komiteti i Investimeve Strategjike, si dhe të gjitha institucionet/entet dhe organet e administratës shtetërore.

Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare.	

